**חשק שלמה מסכת סוכה – השמטה**

סוכה שהיא גבוהה. נ"ב בכל ספרי הש"ס בבלי וירושלמי וברב אלפס והרא"ש נדפס תיבת סוכה בוא"ו אחר הסמ"ך אבל נראה דהוא ט"ס דהרי כל תיבת סכה הנמצא בתנ"ך כתיב סכה בלא וא"ו ונקוד בשורק

וביותר אני תמה על מה שכתב בפרי עץ חיים בשער חג הסוכות פ"ד ועוד באיזה ספרי מקובלים דסוכה מלא בגי' צ"א כמנין שם יו"ד ה' ואלף דלית ע"ש והדבר מתמיה דהיכן נמצא סוכה מלא בתנ"ך ומאי דכתיב בסכות מלא אחר הכ' אינו ענין לתיבה סוכה.

אכן שוב ראיתי **דדבר ה' בפיהם** אמת דיגעתי ומצאתי בעז"ה בתהלים ע"ו בקרא **דויהי בשלם סוכו ומעונתו בציון** נכתב שם סוכו בוא"ו אחר הסמ"ך וכן כתוב שם במנחת שי דכן צ"ל וכן מצאתי בספרי כתובים הנמצאים בבהמ"ד של הרה"ג הצדיק מוהר"ר אריה ליב ב"ר בער זצ"ל הנכתבים בקלף שנכתב תיבת סוכו מלא ו' אחר הסמ"ך [וידוע דנכתבו בזמן **הגר"א ז"ל וע"פ צוואתו והשגחתו**]

וא"כ י"ל ע"פ דרך הרמז דמשו"ה כתיב בכל דוכתא סכה חסר לרמז למ"ש חז"ל דבעה"ז אין השם שלם ואין הכסא שלם כביכול ומשו"ה כתיב סכה נמי חסר

**אבל לע"ל שיתמלא השם במלאתו אז יהיה באמת סוכה מלא** וי"ל דזה מרמז לנו הכתוב דויהי בשלם סוכו כלומר דאימתי יהיה סוכו בשלימות בזמן שיהיה מעונתו בציון ואז יהיה השם שלם והכסא שלם וה' יפרוס עלינו סוכת שלומו במהרה ונזכה לישב בסוכה של לויתן

וכמאמרם ז"ל בב"ב דף ע"ה עתיד הקדוש ברוך הוא לעשות סוכה לצדיקים מעורו של לויתן שנאמר התמלא בסכת עורו אכיה"ר

ואפשר שמה שנהגו לומר בחתימת הברכה של השכיבנו בשבת ויו"ט **הפורש סכת שלום** עלינו ועל כל עמו ישראל **ועל ירושלים** כמש"כ הטור או"ח בסימן רס"ז בשם הירושלמי [ומיהו בירושלמי לפנינו בברכות פ"ד ה"ד ובמד"ר פ' פנחס ובתנחומא שם לא נמצא שום חילוק בין שבת לחול בזה אלא לעולם צריך לסיים הפורש סכת שלום וכו' וע"ע ברמב"ם בסדר התפלה ובשו"ת המיוחסות להרמב"ן סימן קפ"ח]

אולי כוונתם ז"ל בזה על סכה שעתיד הקדוש ברוך הוא לעשות **מעורו של לויתן** ומה שמסיימין ועל ירושלים נ"ל דמקורו מקרא דישעיה ד' וסכה תהיה לצל יומם וגו' דפירש שם בתרגום יונתן דסכה זו תהיה לצל **על ירושלים** וז"ל ועל ירושלים תהיה מטלת ענני לאטללא עלה וכו' עכ"ל

**ונ"ל דמשו"ה תקנו לומר דווקא בשבת ויו"ט בקשה זו משום דסכה זו תהיה לע"ל ביום שכולו שבת וטוב** ולכן תקנו לומר זה ג"כ בשבת ויו"ט שהוא מעין העולם הבא ויו"ט נמי איקרו שבת [ועי' היטיב בזוה"ק בראשית ד' מ"ח]

וה' יזכנו במהרה לראות בבנין בהמ"ק וירושלים ויקוים בנו מקרא שכתוב ויהי בשלם סוכו ומעונתו בציון אמן:

תוספת שלי (יוסי זילבר) :

אם נחזור לשאלת החשק שלמה – מדוע בחז"ל = משנה וגמרא – הכתיב הוא מלא ?

התשובה היא שעצם העיסוק בתורה מקרב אותנו לעתיד לבוא שהשם יהיה שלום,

ובע"ה במילואו בציון